Norsk russesang brukt i mer enn 30.000 videoer på Tiktok
En gammel norsk russesang tar helt av i Japan. – Det er veldig merkelig, sier en av Norges største tiktokere. På Tiktok florerer det av japanere som danser til den norske russesangen «Dreamville 2017».  Låten er snart syv år gammel, og sunget av den svensk-norske trioen BEK, Wallin & Moberg. Blant annet har det japanske bandet «One N’ Only» med over 5,8 millioner følgere på Tiktok slengt seg på trenden. Og mens trenden vokser i Japan, skaper den reaksjoner hjemme i Norge. «POV: japanere som danser til russelåt fra 2017» Tiktoker Henrik Oven filmer seg selv mens han danser til Dreamville 2017. I videoen står det «POV: Japanere som danser til russelåt fra 2017».  Oven er en av landets største Tiktokere, og har over 322.000 følgere på Tiktok. Tidlig i februar fikk han opp flere videoer av japanere som danset til russesangen på appen.  – Er det bare jeg som får opp slike videoer, eller er det flere, tenkte jeg.  Oven gjenskapet de japanske videoene for å undersøke om det var flere i Norge som hadde fått med seg trenden.  Og det var det. Videoen til Oven er blitt sett over 700.000 tusen ganger. Kommentarfeltet renner over av nordmenn som forteller at de har sett den japanske trenden på Tiktok.  «Buksene er ikke skinny nok», har en kommentert på Ovens Tiktok. «Jeg bor i Japan, og kan si at det er sant» har en annen kommentert. «Er så sykt lei» skriver en tredje. «De er søte» mener en fjerdeperson.  Mens nordmenn klør seg i hodet over den japanske trenden, er russesangen brukt i over 30.000 videoer på Tiktok.  – De synes tydeligvis det er jævlig rått med norsk russemusikk, sier Oven. Men de henger ti år etter. De har på seg skinny jeans som ingen i Norge går med lenger, og hører veldig gamle russelåter, forteller han.  – Det er veldig merkelig, sier Oven.                   Norsk på japanske utesteder  Men det er ikke bare på Tiktok norske russesanger er populært. Også på utestedene i Japan danser de etter gamle russelåter.  På Spotifys offisielle spilleliste «Tokyo Club Beat», som ble opprettet 15. februar, kan du høre «Storeulv 2016» som også sunget av BEK & Wallin.  I Spotifys beskrivelse av spillelisten står det ved hjelp av «spesialinnslag av dansemusikk som blir lyttet til for tiden» (oversatt med google translate red. amn).  – Musikk kan jo være gøy, rørende eller morsomt, og treffe noe i lytteren uten at man trenger å forstå teksten. Her har vi nok et eksempel på at det er melodien eller produksjonen som har slått an hos det japanske folk. Det sier Anna Kristine Lund, kommunikasjonsrådgiver i Music Norway. Det er nemlig ikke første gang en russelåt går viralt på Tiktok i landet i øst. I 2020 ble japanerne så hektet på russesangen Chernobyl 2017 at den havnet på fjerdeplass på «viral-listen» på Spotyfi. Den hadde over 1,8 millioner avspillinger i Japan.  Hvorfor er Japan så opptatt av russemusikk?  Trolig finner de denne musikken på sosiale medier, spesielt Tiktok og Youtube. Dette er jo blant de primære kildene for hvor unge mennesker oppdager musikk, forteller Lund.  – Det er vanskelig å gi et klart svar på akkurat hvor og når, og noen ganger er det bare tilfeldigheter, men det at Meland x Hauken gikk viralt med sin låt i 2020 har nok åpnet dørene for flere norske russelåter i Japan, sier hun.  – Kan vi forvente at Dreamville 2017 blir like populær som Chernobyl 2017? – Det avhenger mye av låten, og levetiden for den pågående trenden på Tiktok, så det er ikke godt å si, sier Lund.  Det spiller også inn hvordan artisten og apparatet rundt utnytter boosten de opplever med låten akkurat nå. Pr. nå har «Dreamville 2017» halvparten så mange streams som «Chernobyl 2017» på Spotify, og så vil tiden vise om låten lykkes like godt, forteller hun.  – Men hvem vet, det kan jo også være skinny jeans som går seirende ut av denne trenden, ler Lund. 
Den gamle norske russesangen "Dreamville 2017" er blitt populær i Japan. Japanske brukere på Tiktok filmer seg selv mens de danser til låten. Også det japanske bandet "One N' Only" har bidratt til trenden. I Norge har trenden blitt bemerket av norske Tiktok-brukere. I tillegg til Tiktok er også russesanger populære på japanske utesteder. Spotify-spillelisten "Tokyo Club Beat" inkluderer norske russesanger som "Storeulv 2016".